Стефан Стамболов
Де останаха…

chitanka.info

Де останаха

мойте мечти,

мойте надежди

чудни, златни?

Всичко изчезна,

стана на дим.

Пък аз живея

в свят един

със сърце разбито

от зла печал,

без Бог, без вяра,

без идеал.

Хората мислят,

че съм честит,

пък аз живея

като убит,

без да обичам

тоя живот,

нито да чакам

рай подир гроб…

Още кога бях

млад и зелен,

помня, че видях

радостен ден.

Аз обикнах

и бях любим —

но бе за малко,

за миг един.

И пак дойдоха

черни дене,

и пак кат червей

скръб ме яде…

Сълзи да лея

не мога аз,

нито да плача

мога със глас —

тъга безкрайна

гърди ми тесни,

скоро че кажа:

„Свете, прости!“

Издание: Стефан Стамболов, „Запомни ме, Живот! Поезия и публицистика“, „Абагар“, С. 1993, Съставителство, предговор и приложение проф. д-р И. Радев.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.